Na temelju članka 15. st. 2. Zakona o javnoj nabavi (Narodne novine broj 120/16, 114/22, 48/26) te na temelju i članka 41. Statuta Dječjeg vrtića HLOJKICA ( KLASA: 011-04/24-01/01, URBROJ: 2112-60-2-24-2), nakon provedenog javnog savjetovanja sa zainteresiranom javnošću Upravno vijeće Dječjeg vrtića HLOJKICA na sjednici održanoj dana _____________ 2026. godine, donijelo je 

  

 PRAVILNIK
O PROVEDBI POSTUPKA JEDNOSTAVNE NABAVE

I 	OPĆE ODREDBE
Članak 1.
(1) Ovim se Pravilnikom uređuju postupci, pravila i uvjeti za nabavu robe i usluga te provedba projektnih natječaja Dječjeg vrtića HLOJKICA (u daljnjem tekstu: Naručitelj) čija je procijenjena vrijednost bez poreza na dodanu vrijednost (u daljnjem tekstu: procijenjena vrijednost) manja od 50.000,00 eura te za nabavu radova čija je procijenjena vrijednost manja od 100.000,00 eura (u daljnjem tekstu: jednostavna nabava), na koju se, sukladno odredbi članka 12. stavka 1. Zakona o javnoj nabavi (NN 120/2016, 1 14/2022 i 48/2026) (u daljnjem tekstu: ZJN 2016), isti ne primjenjuje.
(2) U provedbi postupaka nabave robe, usluga i radova te projektnih natječaja iz stavka 1 . ovoga članka, osim odredbi ovoga Pravilnika, obvezno se primjenjuju i drugi važeći zakonski i podzakonski propisi te interni akti Naručitelja koji se odnose na pojedini predmet nabave, uz osobito poštivanje načela javne nabave.
(3) Postupci jednostavne nabave provode se putem modula jednostavne nabave u EOJN RH ili primjenom elektroničkih sredstava komunikacije i/ili pisanih sredstava komunikacije koja nisu elektronička.
(4) Pojmovi i izrazi koji se koriste u ovome Pravilniku, a koji imaju rodno značenje, odnose se jednako na muški i ženski rod.

II  	NAČELA I ANALIZA TRŽIŠTA
Članak 2.
(1) U provedbi postupaka jednostavne nabave iz ovoga Pravilnika, Naručitelj je u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastanka i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
(2) Naručitelj je obvezan primjenjivati odredbe ovoga Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava (neovisno o izvoru sredstava).
(3) Jednostavna nabava ne smije biti osmišljena s namjerom izbjegavanja primjene ZJN 2016 ili izbjegavanja primjene ovoga Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
(4) U svrhu pripreme postupaka jednostavne nabave provodi se analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama Naručitelja.
(5) Informacije prikupljene analizom tržišta ne smiju se interpretirati na način da imaju za posljedicu narušavanje tržišnog natjecanja ili kršenje načela zabrane diskriminacije i transparentnosti.

III 	SPRJEČAVANJE SUKOBA INTERESA 

Članak 3.
(1) Sukob interesa između naručitelja i gospodarskog subjekta obuhvaća situacije kada predstavnici naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.
(2) O sukobu interesa na odgovarajući način primjenjuju se odredbe Zakona o javnoj nabavi i drugih propisa koji uređuju područje sukoba interesa.

IV 	SUDIONICI U POSTUPKU JEDNOSTAVNE NABAVE I PRIPREME POSTUPKA

Članak 4.

(1) Sudionici u postupku jednostavne nabave su: 
- ravnateljica
- stručno povjerenstvo za nabavu
- druge osobe koje ravnateljica odlukom ovlasti
(2) Osobe iz stavka 1. ovog članka dužne su postupati savjesno, nepristrano i u skladu s odredbama ovog Pravilnika i ZJN.

V 	PREDMET NABAVE

Članak 5.

(1) Upravno vijeće Dječjeg vrtića HLOJKICA, po prijedlogu ravnatelja, određuje predmet nabave na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.
(2) Javni naručitelj može podijeliti predmet nabave na grupe na temelju objektivnih kriterija, primjerice prema vrsti, svojstvima, namjeni, mjestu ili vremenu ispunjenja.
(3) Izračun procijenjene vrijednosti predmeta nabave iz stavka 1. ovog članka temelji se na ukupnom iznosu, bez poreza na dodanu vrijednost (PDV-a).
(4) Vrijednost nabave ne smije se dijeliti s namjerom izbjegavanja primjene Zakona o javnoj nabavi ili pravila koje vrijede za procijenjenu vrijednost jednostavne nabave.
(5) Postupci jednostavne nabave procijenjene vrijednosti jednake ili veće od 5.000,00 eura, uključujući i predmete nabave na koje se primjenjuju izuzeća iz ovoga Pravilnika, evidentiraju se u Planu nabave i Registru ugovora sukladno Zakonu o javnoj nabavi.

VI 	POSTUPCI JEDNOSTAVNE NABAVE

Članak 6.
Postupci jednostavne nabave u smislu ovoga Pravilnika jesu: 
· Izravno ugovaranje,
· Postupak jednostavne nabave putem Elektroničkog oglasnika javne nabave Republike Hrvatske (u daljnjem tekstu: EOJN RH).

VII	IZNIMKE OD PROVEDBE POSTUPAKA JEDNOSTAVNE NABAVE DO 25.000,00 EURA ZA ROBU I USLUGE ODNOSNO 45.000,00 EURA ZA RADOVE

                                                               Članak 7. 
Kod nabave roba i usluga procijenjene vrijednosti do 25.000,00 eura, odnosno nabave radova procijenjene vrijednosti do 45.000,00 eura, iznimno, a  ovisno o prirodi predmeta nabave i razini tržišnog natjecanja, nabava se može ugovoriti temeljem jedne zatražene ponude od jednog gospodarskog subjekta i to u sljedećim slučajevima: 
· ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
· kada zbog tehničkih ili umjetničkih razloga ili razloga povezanih sa zaštitom isključivih prava, uključujući prava intelektualnog vlasništva ugovor može izvršiti samo određeni gospodarski subjekt,
· za nabavu javnobilježničkih usluga, odvjetničkih usluga, zajmova i kredita, zdravstvenih usluga, socijalnih usluga, usluga obrazovanja, konzervatorskih usluga, usluga vještaka, hotelskih i restoranskih usluga, usluga cateringa, konzultantskih usluga,  programskog materijala namijenjenog za audiovizualne medijske usluge,
· radi zaštite javnog interesa kao što je javno zdravlje ili zaštita okoliša,
· kod provedbe nabave u situacijama od izrazite žurnosti zbog nepredviđenih događaja kao što su prirodne nepogode, velike nesreće i katastrofe i sanacije nakon njih te u drugim objektivno opravdanim slučajevima koji su posebno obrazloženi prema Odluci Naručitelja.

VIII	IZRAVNO UGOVARANJE
Članak 8.
(1) Izravno ugovaranje je postupak jednostavne nabave u kojem Naručitelj izdaje narudžbenicu ili sklapa ugovor s jednim gospodarskim subjektom po vlastitom izboru, sukladno proceduri utvrđenoj internim aktima.
(2) Izravno ugovaranje se provodi za nabavu robe, usluga i radova čija je procijenjena vrijednost jednaka ili veća od 5.000,00 eura, a manja ili jednake od 15.000,00 eura.
Provedba postupka procijenjene vrijednosti jednake ili veće od 5.000,00 eura, a manje ili jednake od 15.000,00 eura, započinje slanjem poziva za dostavu ponude na adresu jednom ili više gospodarskih subjekata, za koje postoje saznanja da obavljaju djelatnost vezanu za predmet nabave, na dokaziv način.
(3) Za postupke iz stavka 1. ovoga članka naručitelj može sukladno ZJN 2016 koristiti elektronička sredstva komunikacije, ali i objavu poziva putem mrežnih stranica Naručitelja, a prema potrebi i objavu putem modula jednostavne nabave EOJN.
Zaprimljena ponuda mora sadržavati sve podatke potrebne za izdavanje narudžbenice odnosno sklapanje ugovora (primjerice: cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju (naziv, adresa, OIB, IBAN, poslovna banka itd.) te ostale okolnosti značajne za izvršenje predmeta nabave i sl.).
Ponude se zaprimaju, otvaraju, pregledavaju i ocjenjuju te se donosi odluka o odabiru.
Postupak jednostavne nabave čija je procijenjena vrijednost jednaka ili veća od 5.000,00 eura, a manja ili jednaka od 15.000,00 eura, a u kojem je donesena Odluka o odabiru završava sklapanjem ugovora s odabranim ponuditeljem ili dostavom pravovaljano potpisane i ovjerene narudžbenice odabranom ponuditelju.

IX		POSTUPAK NABAVE PUTEM EOJN RH

Članak 9.
(1) Nabava roba, usluga i radova procijenjene vrijednosti veće od 15.000,00 eura obvezno se provodi putem modula jednostavne nabave Elektroničkog oglasnika javne nabave Republike Hrvatske – EOJN RH.
(2) Jednostavna nabava s pozivom odabranim gospodarskim subjektima.
Nabava roba i usluga procijenjene vrijednosti veće od 15.000,00 eura, a do 25.000,00 eura, odnosno nabava radova procijenjene vrijednosti veće od 15.000,00 eura, a do 45.000,00 eura. 
Naručitelj upućuje poziv na dostavu ponuda prema tri ili više gospodarskih subjekata. Poziv se upućuje isključivo putem sustava EOJN RH, a pozvati je moguće samo gospodarske subjekte koji su registrirani na EOJN RH.
(3) Jednostavna nabava s javnom objavom poziva.
Nabava roba i usluga procijenjene vrijednosti veće od 25.000,00 eura, a manje od 50.000,00 eura, odnosno nabava radova procijenjene vrijednosti veće od 45.000,00 eura, a manje od 100.000,00 eura provodi se javnom objavom poziva za dostavu ponuda putem modula EOJN RH. Naručitelj javno objavljuje poziv u kojem svaki zainteresirani gospodarski subjekt  može predati ponudu.
(4) Iznimno od stavka 3. ovoga članka, naručitelj nije obvezan provesti postupak jednostavne nabave putem javne objave u modulu jednostavne nabave već isti provodi sukladno stavku 2. 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
· ako je predmet nabave stvaranje ili stjecanje jedinstvenog umjetničkog djela ili umjetničke izvedbe
· ako iz tehničkih razloga predmet nabave može isporučiti samo određeni gospodarski subjekt ili
· ako je to nužno radi zaštite isključivih prava, uključujući prava intelektualnog vlasništva
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
(5) Razlozi za primjenu iznimke iz stavka 4. ovoga članka navode se i obrazlažu u objavi u modulu jednostavne nabave EOJN RH.   


X	 PROVOĐENJE POSTUPKA 

Članak 10.

(1) Pripremu postupka jednostavne nabava propisane ovim Pravilnikom provode sudionici navedeni u članku 4. stavak 1. ovog Pravilnika.
(2) Poziv za dostavu ponuda i dokumentacija o nabavi izrađuju se putem modula jednostavne nabave EOJN RH te sadrže podatke i dokumente propisane ovim Pravilnikom i funkcionalnostima EOJN RH.
(3) Cijeli tijek postupka jednostavne nabave iz članka 8. i članka 9. ovog Pravilnika mora biti dokumentiran. Sredstva komunikacije i svake druge razmjene informacija između Naručitelja i gospodarskih subjekata za nabave iz članka 9. je modul jednostavne nabave na EOJN RH.
(4) U svrhu provođenja postupka nabave iz članka 9. imenuje se stručno povjerenstvo od tri (3) člana, Odlukom ravnatelja.
(5) Odluka najmanje sadrži: naziv predmeta nabave, evidencijski broj nabave iz Plana nabave, procijenjenu vrijednost nabave, odabrani postupak nabave, izvor planiranih sredstava te podatke o članovima stručnog povjerenstva.
Zadaci stručnog povjerenstva:
· pripremaju i provode postupak nabave,
· otvaraju ponude,
· vrše pregled i ocjenu ponuda,
· predlažu odgovornoj osobi naručitelja odabir najpovoljnije ponude.
Članovi stručnog povjerenstva za svoj rad odgovaraju ravnatelju.
(6) Naručitelj može u pozivu za dostavu ponuda odrediti osnove za isključenje gospodarskih subjekata, uvjete profesionalne sposobnosti, uvjete ekonomsko-financijske sposobnosti i uvjete tehničke i stručne sposobnosti gospodarskih subjekta te odgovarajuća jamstva.
(7) Rok za dostavu ponuda iznosi minimalno pet (5) dana od dana dostave poziva za dostavu ponuda i mora biti primjeren predmetu nabave. Dostava poziva podrazumijeva upućivanje na adrese odabranih gospodarskih subjekata putem modula EOJN RH ili objavu poziva putem modula EOJN RH.
(8) U slučaju žurnosti i ostalih izuzeća temeljem članka 7. i članka 9. stavak 4. ovog Pravilnika, rok za dostavu ponuda može biti i kraći od pet (5) dana.
(9) Gospodarski subjekt može zatražiti pojašnjenje/izmjenu Poziva za dostavu ponuda najkasnije tijekom trećeg (3) dana prije roka određenog za dostavu ponuda.
(10) Produljenje roka za dostavu ponuda uslijed značajne izmjene Poziva za dostavu ponuda iznosi najmanje tri (3) dana od dana slanja značajne izmjene Poziva.
(11) Ponude se dostavljaju elektroničkim putem ako se nabava provodi putem EOJN RH.
(12) Naručitelj može, uvažavajući načelo učinkovitosti i ekonomičnosti te razmjernosti, od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku.
(13) Zaprimanje pravodobno dostavljenih neelektroničkih dijelova ponuda vrši se upisivanjem u Upisnik o zaprimanju ponuda prema redoslijedu zaprimanja.
(14) Nakon isteka roka za dostavu ponuda vrši se otvaranje zaprimljenih ponuda. Ponude otvara najmanje jedan (1) član stručnog povjerenstva.
(15) Kod otvaranja ponuda naručitelj bira jedan od sljedećih načina otvaranja ponuda:
· javno otvaranje ponuda, dostupno javnosti (moguće samo u jednostavnoj nabavi s javnom objavom poziva)
· otvaranje ponuda dostupno isključivo gospodarskim subjektima koji su podnijeli ponudu,
· otvaranje ponuda koje nije javno, dostupno isključivo naručitelju.
Način otvaranja određuje se u pozivu za dostavu ponuda.
(16) Nakon otvaranja ponuda vrši se pregled i ocjena ponuda u kojem je moguće tražiti ispravak računske pogreške, pojašnjenje neuobičajeno niske ponude, pojašnjenja i upotpunjavanja u vezi s ponudbenom dokumentacijom i dostavu traženih dokaza s primjerenim rokom dostave istih. O provedenom postupku otvaranja, pregleda i ocjene ponuda sastavlja se zapisnik, kojim stručno povjerenstvo predlaže ravnatelju odabir najpovoljnije ponude.
(17) Temeljem zapisnika, ravnatelj donosi Odluku o odabiru najpovoljnije ponude, koja se zajedno sa zapisnikom dostavlja svim ponuditeljima koji su sudjelovali u predmetnoj nabavi. Odluka o odabiru i zapisnik objavljuju se putem EOJN RH, a objava ima učinak dostave.
(18) Na temelju Odluke o odabiru sklapa se ugovor o nabavi u pisanom obliku/izdaje narudžbenica najkasnije u roku od 60 dana od dostave/objave Odluke.
(19) Ugovor o nabavi mora biti sklopljen u skladu s uvjetima određenim u pozivu za dostavu ponuda  i odabranom ponudom.
(20) Za odabir ponude je dovoljna jedna (1) pristigla ponuda koja udovoljava svim traženim uvjetima od strane naručitelja.





XI	KRITERIJ ZA ODABIR PONUDE




Članak 11.

(1) Kriteriji za odabir najpovoljnije ponude, koje naručitelj može odabrati u postupku jednostavne nabave, su:
· Cijena ponude
· Cijena ponude i kvalitete
· Trošak i kvaliteta.
(2) Kada se kao kriterij koristi cijena i kvaliteta ili trošak i kvaliteta, naručitelj je obvezan u pozivu za dostavu ponuda odrediti kriterije kvalitete, njihov relativni značaj (ponder) te način bodovanja.

XII	PONIŠTENJE POSTUPKA
Članak 12.
(1) Naručitelj zadržava pravo poništiti postupak jednostavne nabave prije ili nakon roka za dostavu ponuda. Naručitelj može poništiti postupak uz obrazloženje razloga poništenja. Naručitelj može poništiti postupak jednostavne nabave i sukladno odredbama Zakona o javnoj nabavi.
(2) U slučaju poništenja postupka jednostavne nabave, naručitelj donosi odluku o poništenju, koja se dostavlja svim ponuditeljima. Objava ima učinak dostave odluke.

XIII 	PRIGOVOR U POSTUPKU JEDNOSTAVNE NABAVE

Članak 13.

(1) Ponuditelj koji je podnio ponudu u postupku jednostavne nabave procijenjene vrijednosti veće od 15.000,00 eura može naručitelju podnijeti prigovor na odluku o odabiru ili odluku o poništenju u roku od tri (3) dana od dostave odluke.
(2) Prigovor se podnosi čelniku naručitelja odnosno odgovornoj osobi naručitelja putem modula EOJN RH.
(3) Prigovor mora sadržavati najmanje: 
	- podatke o gospodarskom subjektu koji podnosi prigovor,
	- oznaku postupka jednostavne nabave,
 	- razloge prigovora i obrazloženje,
	- prijedlog načina otklanjanja navodne nepravilnosti.
(4) Prigovor podnesen na odluku o odabiru / poništenju sprječava nastanak ugovora do donošenja odluke naručitelja povodom prigovora.
(5) Čelnik naručitelja odnosno odgovorna osoba naručitelja razmatra prigovor te može:
	-  odbaciti prigovor ako nije pravodoban ili nije dopušten,
	-  odbiti prigovor kao neosnovan,
	-  prihvatiti prigovor i naložiti otklanjanje nepravilnosti,
	-  poništiti postupak jednostavne nabave ili njegov dio.
(6) Naručitelj donosi odluku povodom prigovora te obavještava podnositelja prigovora u primjerenom roku.
(7) Postupak odlučivanja o prigovoru iz ovoga članka nije upravni postupak, a odluka naručitelja nema svojstvo upravnog akta.


XIV 	IZVRŠENJE I IZMJENE UGOVORA O NABAVI 

Članak 14.
(1) Ravnatelj i računovodstvo dužni su vršiti kontrolu izvršenja izdanih narudžbenica i sklopljenih ugovora.
(2) Izmjene ugovora dopuštene su ako ne mijenjaju bitno predmet nabave, ne dovode do izbjegavanja primjene Zakona o javnoj nabavi i ostaju unutar vrijednosnih pragova jednostavne nabave. 


XV 	PRIJELAZNE I ZAVRŠNE ODREDBE 

Članak 15.
(1) Postupci jednostavne nabave započeti do stupanja na snagu ovog Pravilnika dovršit će se prema odredbama Pravilnika o provedbi postupka jednostavne nabave Dječjeg vrtića HLOJKICA (KLASA: 011-03/24-01/02, URBROJ: 2112-60-1-24-1).
(2) Stupanjem na snagu ovog Pravilnika, prestaje važiti Pravilnik o provedbi postupka jednostavne nabave Dječjeg vrtića HLOJKICA (KLASA: 011-03/24-01/02,URBROJ: 2112-60-1-24-1).


Članak 16.
(1) Ovaj Pravilnik stupa na snagu 1. rujna 2026. godine.
(2) Ovaj Pravilnik objavit će se na  službenoj stranici Dječjeg vrtića HLOJKICA, te se čini dostupnim u EOJN RH sukladno članku 15. stavku 4. Zakona o javnoj nabavi.

PREDSJEDNICA UPRAVNOG VIJEĆA DJEČJEG VRTIĆA HLOJKICA
                            Adrijana Kruljić

KLASA:
URBROJ:
Delnice,_______ kolovoza 2026.godine

